<classify> Mkataba wa Yondani umebakiza mwezi mmoja kumalizika na mwenyewe amesema yupo tayari kuongeza mwingine ili kuitumikia timu hiyo aliyojiunga nayo misimu minne iliyopita akitokea Simba.Akizungumza na gazeti hili, Yondani alisema sababu inayomfanya kutaka kuendelea kuitumikia Yanga ni kuaminiwa na kocha wake Hans Pluijm, pamoja na mashabiki wa klabu hiyo.Nimecheza hapa kwa mafanikio makubwa katika misimu minne iliyopita, mashabiki na makocha na hata viongozi wamejenga imani kubwa kwangu, sioni sababu ya kuondoka ni vyema nikamalizia soka langu hapa kwa sababu ndiyo sehemu sahihi ninayokubalika na kusikilizwa shida zangu, alisema Yondani.Beki huyo ambaye siku za karibuni amekuwa akitumiwa kama kiungo mkabaji, alisema ataendelea kucheza kwa bidii kwa kushirikiana na wachezaji wenzake ili kuipa Yanga mafanikio makubwa katika kila michuano ambayo itashiriki.Yondani aliyewahi kuichezea Simba pia kwa mafanikio na kuisaidia kubeba mataji kadhaa ya Ligi Kuu, alisema katika kipindi chake hiki cha uchezaji angependa kuiona Yanga ikitawala soka la Tanzania na kucheza fainali ya michuano ya Afrika .  <topic>: MICHEZO 